A Bizottság határozata

(2002. szeptember 3.)

a beltéri festékekre és lakkokra vonatkozó közösségi ökocímke odaítélésével kapcsolatos módosított ökológiai kritériumok meghatározásáról és az 1999/10/EK határozat módosításáról

(az értesítés a C(2002) 3202. számú dokumentummal történt)

(EGT vonatkozású szöveg)

(2002/739/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 6. cikke (1) bekezdésének második albekezdésére,

mivel:

(1) Az 1980/2000/EK rendelet alapján az ökocímkét olyan terméknek lehet odaítélni, amelynek tulajdonságai környezetvédelmi szempontból jelentős javulást tesznek lehetővé.

(2) Az 1980/2000/EK rendelet előírja, hogy az ökocímke kritériumait termékcsoportonként kell meghatározni.

(3) A rendelet azt is előírja, hogy az ökocímkére vonatkozó kritériumok és az ezekhez a kritériumokhoz kapcsolódó, értékelési és megfelelőségigazolási követelmények felülvizsgálatát az egyes termékcsoportokra meghatározott kritériumok érvényességi határidejének lejártát megelőzően kellő időben el kell végezni. A felülvizsgálat eredményeképpen a meghosszabbításra, visszavonásra vagy módosításra vonatkozóan javaslatot kell tenni.

(4) Indokolt azoknak az ökológiai kritériumoknak a felülvizsgálata, amelyeket a festékekre és lakkokra vonatkozó közösségi ökocímke odaítélésével kapcsolatos ökológiai kritériumok meghatározásáról szóló, 1998. december 18-i 1999/10/EK bizottsági határozat [2] állapított meg, annak érdekében, hogy tükrözzék a piacon bekövetkezett változásokat. Ugyanakkor módosítani kell e határozatnak a 2001/608/EK határozattal [3] meghosszabbított érvényességi idejét és a termékcsoportok meghatározását.

(5) Egy új bizottsági határozatot kell elfogadni, amely meghatározza az e termékcsoportra vonatkozó különleges ökológiai kritériumokat, és öt évig érvényes.

(6) Indokolt, hogy egy 12 hónapot meg nem haladó korlátozott időszakon belül az e határozatban megállapított új kritériumok mellett a korábban az 1999/10/EK határozatban megállapított kritériumok is egyidejűleg érvényben maradjanak annak érdekében, hogy mindazon vállalkozásoknak, amelyek termékeikre az ökocímkét ennek az új határozatnak az elfogadását megelőzően kapták meg vagy kérelmezték, elegendő idejük legyen termékeiket az új kritériumoknak megfelelően módosítani.

(7) Az e határozatban megállapított intézkedések az 1980/2000/EK rendelet 13. cikkével létrehozott, az Európai Unió ökocímke-bizottsága által kidolgozott kritériumtervezeten alapulnak.

(8) Az e határozatban előírt intézkedések összhangban vannak az 1980/2000/EK rendelet 17. cikke szerint létrehozott bizottság véleményével,

ELFOGADTA EZT A HATÁROZATOT:

1. cikk

A közösségi ökocímkének az 1980/2000/EK rendelet alapján történő odaítéléséhez a festékeknek és lakkoknak az e határozat 2. cikkében meghatározott "beltéri festékek és lakkok" termékcsoportba kell tartozniuk, és meg kell felelniük a mellékletben meghatározott ökológiai kritériumoknak.

2. cikk

(1) A "beltéri festékek és lakkok" termékcsoport a (2) bekezdésnek megfelelően a beltéri dekorfestékekből és -lakkokból, fapácokból és az ezekkel rokon termékekből áll, amelyeket barkácsolók és szakemberek általi, elsősorban belső terekben való használatra fejlesztettek ki, és e célból hozzák forgalomba.

Idetartoznak többek között a padlóbevonatok és padlófestékek, az amatőr vagy hivatásos lakberendezők kérésére a forgalmazó által színezett termékek, a vásárlók kérésére a gyártó által színezett, előkészített, esetleg előkezelt folyékony vagy pasztaszerű dekorfestékek, beleértve ezeknek a termékrendszereknek az alapozóit és alapfestékeit is.

(2) "Festék": folyékony, paszta- vagy porszerű színezett bevonóanyag, amely a felületre felhordva olyan, nem átlátszó réteget képez, amelynek védő, díszítő vagy különleges műszaki tulajdonságai vannak.

"Lakk": átlátszó bevonóanyag, amely a felületre felhordva olyan szilárd, átlátszó filmet képez, amelynek védő, díszítő vagy különleges műszaki tulajdonságai vannak.

A felhordás után a festék vagy a lakk megszárad, és szilárd, tapadó védőbevonatot képez.

A dekorfestékek és -lakkok olyan festékek és lakkok, amelyeket az épületek, azok belső kialakításának és szerelvényeinek díszítésére és védelmére használnak. A festékeket és lakkokat a helyszínen viszik fel. Bár a fő funkciójuk a díszítés, védő hatásuk is van.

A fapácok (lazúrok) olyan bevonatok, amelyek a fa díszítése és az időjárással szembeni védelme érdekében egy átlátszó vagy félig átlátszó filmet képeznek, s így megkönnyítik a karbantartást.

(3) A következő termékek nem tartoznak a termékcsoportba:

a) korróziógátló bevonatok;

b) korhadásgátló bevonatok;

c) fakonzerváló termékek;

d) sajátos ipari és szakmai felhasználásra szánt bevonatok, beleértve a nagy terhelésnek kitett bevonatokat és a kétkomponensű termékeket is;

e) különleges termékek, beleértve a folteltávolítókat és a kiváló tulajdonságú penetráns alapozókat is;

f) homlokzati bevonatok;

g) minden olyan termék, amelyet elsősorban kültéri felhasználásra fejlesztettek ki, és e célból hoznak forgalomba.

3. cikk

Adminisztratív célra a "beltéri festékek és lakkok" termékcsoporthoz rendelt kódszám: "007".

4. cikk

Az 1999/10/EK határozat 3. cikkének helyébe a következő szöveg lép:

"3. cikk

A termékcsoport meghatározása és a termékcsoportra vonatkozó különleges ökológiai kritériumok 2003. augusztus 31-ig érvényesek."

5. cikk

Ezt a határozatot 2002. szeptember 1-jétől 2007. augusztus 31-ig kell alkalmazni.

A "festékek és lakkok" termékcsoportba tartozó termékek azon gyártói, akiknek a termékére 2002. szeptember 1. előtt kiadták az ökocímkét, 2003. augusztus 31-ig továbbra is használhatják ezt a címkét.

A "festékek és lakkok" termékcsoportba tartozó termékek azon gyártói részére, akik 2002. szeptember 1. előtt kérelmezték az ökocímkét, az 1999/10/EK határozat feltételei alapján odaítélhető az ökocímke. Ezekben az esetekben a címkét 2003. augusztus 31-ig lehet használni.

6. cikk

Ennek a határozatnak a tagállamok a címzettjei.

Kelt Brüsszelben, 2002. szeptember 3-án.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

[2] HL L 5., 1999.1.9., 77. o.

[3] HL L 214., 2001.8.8., 43. o.

--------------------------------------------------

MELLÉKLET

KERETRENDSZER

A kritériumok célkitűzései

E kritériumok célja különösen:

- a termék hatékony felhasználása és a lehető legkevesebb hulladék kibocsátása,

- az oldószer-kibocsátás csökkentésével a környezeti és egyéb kockázatok (mint például a troposzférikus ózon) csökkentése,

- a mérgező vagy egyéb szennyező anyagok vízbe bocsátásának csökkentése.

A kritériumokat olyan értékekre állapították meg, amelyek elősegítik az alacsonyabb környezeti hatású, beltéri festékek és lakkok címkézését.

Értékelési és ellenőrzési követelmények

A különleges értékelési és ellenőrzési követelményeket minden kritérium esetében feltüntetik.

Amennyiben a kérelmezőnek nyilatkozatokat, dokumentációt, elemzéseket, vizsgálati jelentéseket vagy egyéb bizonyítékokat kell bemutatnia annak igazolására, hogy megfelel a kritériumoknak, akkor azok származhatnak a kérelmezőtől és/vagy adott esetben annak beszállítóitól és/vagy azok beszállítóitól stb.

Adott esetben az egyes kritériumokra megadott vizsgálati módszerektől eltérő módszereket is lehet alkalmazni, ha a kérelmet elbíráló illetékes testület elfogadja azok egyenértékűségét.

Adott esetben az illetékes testületek további dokumentumokat kérhetnek, és független ellenőrzéseket végezhetnek.

Az illetékes testületek számára ajánlott, hogy vegyék figyelembe az elismert környezetvédelmi vezetési rendszerek, pl. az EMAS vagy az ISO 14001 alkalmazását a kérelmek elbírálásánál, illetve az e mellékletben szereplő kritériumoknak való megfelelés folyamatos ellenőrzése során. (Megjegyzés: az ilyen környezetvédelmi vezetési rendszer alkalmazása nem követelmény.)

KRITÉRIUMOK

1. Fehér pigmentek

a) Fehérpigment-tartalom (fehér szervetlen pigment, amelynek törésmutatója nagyobb mint 1,8): a festékek fehérpigment-tartalma 1 m2-nyi száraz filmre legfeljebb 38 g, fedőképessége pedig 98 %. Ezt a követelményt nem kell alkalmazni lakkokra és fapácokra.

Értékelés és ellenőrzés: A kérelmező nyilatkozatot nyújt be arra vonatkozóan, hogy nem használ fehér pigmentet, vagy pedig megadja a fehérpigment-tartalmat és a kiadósságot (a 6. a) kritérium előírása szerint), továbbá a kritérium teljesítésének igazolására részletes számításokat nyújt be.

b) Titán-dioxid: A titán-dioxid színezőanyag előállításából származó kibocsátások és hulladékok nem haladhatják meg a következő értékeket:

- SOx-kibocsátás (SO2-ként kifejezve): 1 m2-nyi száraz filmre 300 mg (98 %-os fedőképesség),

- szulfáthulladékok: 1 m2-nyi száraz filmre 20 g (98 %-os fedőképesség),

- klórhulladékok: 1 m2-nyi száraz filmre 5, 9 és 18 g (98 %-os fedőképesség) a természetes rutil, szintetikus rutil és a salakérc esetében.

Értékelés és ellenőrzés: A kérelmező nyilatkozatot nyújt be arra vonatkozóan, hogy nem használ titán-dioxidot, vagy pedig további dokumentumokat nyújt be, amelyben megadja e paraméterek tekintetében a kibocsátás és a hulladékok mértékét, a termék titándioxid-tartalmát és a kiadósságát (a 6.a) kritérium előírása szerint), továbbá a kritérium teljesítésének igazolására vonatkozó részletes számításokat.

2. Illékony szerves vegyületek (VOC)

A VOC-tartalom nem haladhatja meg a következő értékeket:

- falfestékek (az EN 13300 szabvány szerint): 30 g/liter (víz nélkül),

- egyéb festékek, amelyek kiadóssága legalább 15 m2/liter 98 %-os fedőképesség mellett: 250 g/liter (víz nélkül),

- minden más termék (beleértve a falfestékektől eltérő festékeket, amelyek kiadóssága kisebb mint 15 m2/liter, a lakkokat, fapácokat, padlóbevonatokat és padlófestékeket és az ezekkel rokon termékeket is): 180 g/liter (víz nélkül).

Ebben az összefüggésben illékony szerves vegyület minden olyan szerves vegyület, amelynek forráspontja (vagy forrásának kezdőpontja) normál nyomáson legfeljebb 250 °C.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot. A kérelmező minden termék tekintetében megadja az VOC-tartalmat. Adott esetben a kiadósságot is (a 6. a) kritérium szerint mérve) megadják.

3. Illó aromás szénhidrogének

Az illó aromás szénhidrogén tartalma nem haladhatja meg a következő értékeket:

- falfestékek (az EN 13300 szabvány szerint): a termék 0,15 %-a,

- minden más termékre (beleértve minden más festéket, lakkot, fapácot, padlóbevonat és padlófestéket, valamint az ezekkel rokon termékeket is): a termék 0,4 %-a.

Ebben az összefüggésben illó aromás szénhidrogén minden olyan szénhidrogén, amelynek forráspontja normál nyomáson legfeljebb 250 °C, és kifejtett szerkezeti képletében legalább egy aromás gyűrűt tartalmaz.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot. A kérelmező minden termék tekintetében megadja az IASZ-tartalmat.

4. Nehézfémek

A következő nehézfémek és vegyületeik nem használhatók a termék összetevőjeként (sem anyagként, sem pedig a felhasznált készítmények részeként): kadmium, ólom, króm VI, higany, arzén.

Az összetevők a nyersanyag szennyeződéseiből eredően nyomokban tartalmazhatják ezeket a fémeket.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot.

5. Veszélyes anyagok

a) A termék: A termék az 1999/45/EK irányelvvel összhangban nem tartozhat a következő osztályokba: nagyon mérgező, mérgező, környezetre veszélyes, karcinogén, reprodukciót károsító vagy mutagén.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, és benyújtja az összetevők listáját és az azokhoz kapcsolódó dokumentációt (az anyag- és biztonsági adatlapokat).

b) Összetevők (nagyon mérgező, mérgező, karcinogén, mutagén, reprodukciót károsító): nem szabad alkalmazni olyan összetevőt (anyagot vagy készítményt), amely a kérelem benyújtásakor a következő R-mondatok egyike (vagy azok kombinációja) alá van besorolva, illetve oda besorolható:

R23 (belélegezve mérgező)

R24 (bőrrel érintkezve mérgező)

R25 (lenyelve mérgező)

R26 (belélegezve nagyon mérgező)

R27 (bőrrel érintkezve nagyon mérgező)

R28 (lenyelve nagyon mérgező)

R39 (nagyon súlyos és maradandó egészségkárosodást okozhat)

R45 (rákot okozhat)

R46 (öröklődő genetikai károsodást okozhat)

R48 (hosszú időn át hatva súlyos egészségkárosodást okozhat)

R60 (a fertilitást károsíthatja)

R61 (a születendő gyermekre ártalmas lehet),

a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelvben és annak későbbi módosításaiban, illetve a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelvben [1]

és annak későbbi módosításaiban meghatározottak szerint. Azonban azok, a képletekben tartósítószerként használt aktív összetevők, amelyekre az R23, R24, R25, R26, R27, R28, R39 vagy R48 R-mondat (vagy ezek kombinációja) vonatkozik, a festék teljes összetételének legfeljebb 0,1 tömegszázalékig (m/m) felhasználhatóak.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, és benyújtja az összetevők listáját és az azokhoz kapcsolódó dokumentációt (az anyag- és biztonsági adatlapokat).

c) Összetevők (környezetre veszélyes): Annak az összetevőnek (anyagnak vagy készítménynek) a jelenléte, amely a kérelem benyújtásakor a következő R-mondatok egyike (vagy azok kombinációja) alá van besorolva, illetve oda besorolható:

R50 (nagyon mérgező a vízi szervezetekre)

R51 (mérgező a vízi szervezetekre)

R52 (ártalmas a vízi szervezetekre)

R53 (a vízi környezetben hosszantartó károsodást okozhat),

a 67/548/EGK irányelvben vagy az 1999/45/EK irányelvben meghatározottak szerint nem haladhatja meg a termék 2,5 tömegszázalékát.

Az összes olyan összetevő teljes mennyisége, amelyre a kérelem benyújtásakor a fent említett R-mondatok bármelyike (vagy azok kombinációja) vonatkozik, nem haladhatja meg a termék 5 tömegszázalékát.

Ezt a követelményt nem kell alkalmazni az ammóniára, az alkil-ammóniára és az alkil-aminokra.

Ez a követelmény nem érinti a fent említett 5. a) kritériumban meghatározott követelmények teljesítésének kötelezettségét.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, és benyújtja az összetevők listáját és az azokhoz kapcsolódó dokumentációt (az anyag- és biztonsági adatlapokat).

d) Alkil-fenol-etoxilátok (APEO-k): az APEO-k nem használhatók fel.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot.

e) Glikol-éterek: Dietilén-glikol-metil-éter (DEGME, CAS-szám: 111-77-3) nem használható fel.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot.

f) Izotiazolinon-vegyületek: A termék izotiazolinonvegyület-tartalma nem haladhatja meg az 500 ppm-et. Az 5-klór-2-metil-2H-izotiazol-3-on (EK-szám: 247-500-7) és a 2-metil-2H-izotiazol-3-on (EK-szám: 220-239-6) (3:1) tartalom nem haladhatja meg a 15 ppm-et.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, és megadja az alkalmazott mennyiségeket.

g) Formaldehid: A termék szabadformaldehid-tartalma nem haladhatja meg a 10 mg/kg-ot. Formaldehidet szabaddá tevő anyagokat csak olyan mennyiségben lehet használni, hogy az ebből származó szabad formaldehid össztartalma ne haladja meg a 10 mg/kg-ot.

Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, és adott esetben megadja a Merckoquant-módszer alapján mért (lásd például a RAL-UZ 102. 2. függelékét) mennyiségeket. Helyettesítő megoldásként a "Diszperziós festékek formaldehid-koncentrációjának meghatározása az acetil-aceton-módszer szerint" elnevezésű VdL-RL 03. módszerrel (VdL 03. iránymutatás) is lehet mérni a formaldehidtartalmat; ebben az esetben a mért koncentráció nem haladhatja meg a 100 ppm-t. Egyéb, ezzel egyenértékű vizsgálati módszerek is alkalmazhatók.

6. Használatra való alkalmasság

a) Kiadósság: A festékek kiadóssága (98 %-os fedőképesség mellett) 1 liternyi termékre legalább 8 m2.

Sűrű díszítő bevonatok (kifejezetten háromdimenziós dekorációs hatásra szánt, és ezért nagyon sűrű festékfelvitellel rendelkező festékek) kiadóssága ezzel szemben 1 kilogrammnyi termékre 2 m2.

Ezt a követelményt nem kell alkalmazni a lakkokra, fapácra, padlóbevonatokra, padlófestékekre, alapfestékekre vagy tapadásnövelő alapozókra.

Értékelés és ellenőrzés: A kérelmező és/vagy a beszállítója (beszállítói) az ISO 6504/1 (Festékek és lakkok – A fedőképesség meghatározása – 1. rész: Kubelka-Munk módszer a fehér és világos színű festékekre) vagy a 6504/3 (3. rész: A világos színű festékek kontrasztarányának (fedőképesség) megállapítása egy meghatározott kiadósság mellett), illetve (a kifejezetten háromdimenziós dekorációs hatásra szánt, és ezért nagyon sűrű festékfelvitellel rendelkező festékek esetében) az NF T 30073 (vagy egy ezekkel egyenértékű) módszer alkalmazásával vizsgálati jelentést nyújt be.

b) Nedves dörzsállóság: Az EN 13300 szabvány szerint azoknak a falfestékeknek a nedves dörzsállósága, amelyeket úgy kínáltak (akár a terméken, akár a forgalmazás során), hogy lemoshatók vagy tisztíthatók, az EN 13300 és EN ISO 11998 szabvány alapján mérve legalább 3. osztályú (azaz 200 munkafolyamat után nem haladja meg a 70 μm-t). Amennyiben úgy kínálták a falfestékeket, hogy azok kefélhetők, akkor azok nedves dörzsállósága legalább 2. osztályú (azaz 200 munkafolyamat után nem haladja meg a 20 μm-t).

A padlóbevonatok és padlófestékek nedves dörzsállósága 1. osztályú (azaz 200 munkafolyamat után nem haladja meg az 5 μm-t).

Értékelés és ellenőrzés: A kérelmező és/vagy a beszállítója (beszállítói) az EN ISO 11998 szabványban előírt módszer felhasználásával (A tisztíthatóság és dörzsállóság vizsgálata) egy az EN 13300 szabvány szerinti vizsgálati jelentést nyújt be.

c) Vízállóság: A lakkoknak, padlóbevonatoknak és padlófestékeknek az EN ISO 2812-1 szabvány 2. módszere szerint meghatározott vízállósága olyan, hogy 24 órás expozíciót, majd 16 órás pihentetést követően fény- vagy színváltozás nem észlelhető.

Értékelés és ellenőrzés: A kérelmező és/vagy a beszállítója (beszállítói) az ISO 2812/1 szabvány 2. módszerének felhasználásával (Festékek és lakkok – a folyadékállóság meghatározása – 1. rész: Általános módszerek) vizsgálati jelentést nyújt be.

d) Tapadás: A padlóbevonatoknak, padlófestékeknek és alapozóknak legalább 2-es értékelést kell elérniük az EN 2409 szabvány alapján végzett tapadási vizsgálaton.

Értékelés és ellenőrzés: A kérelmező és/vagy a beszállítója (beszállítói) az EN ISO 2409 szabvány felhasználásával vizsgálati jelentést nyújt be.

e) Kopás: Az EN 13300 szabvány szerint a padlóbevonatok és padlófestékek nedves dörzsállósága 1. osztályú (azaz 200 munkafolyamat után nem haladja meg az 5 μm-t).

Értékelés és ellenőrzés: A kérelmező és/vagy a beszállítója (beszállítói) az EN 13300 (EN ISO 7784) szabványban meghatározott módszer alkalmazásával egy vizsgálati jelentést nyújt be, amely igazolja e kritérium teljesítését.

7. Fogyasztói információ

A csomagoláson vagy a csomagoláshoz mellékelve a következő információkat tüntetik fel:

- a termék ajánlott felhasználása, felhordási felülete és felhasználási feltételei. Ez javaslatokat tartalmaz az előkészítő munkálatokkal stb. kapcsolatban, mint például a felhordási felület helyes előkészítése, adott esetben, a külső terekben való felhasználás vagy a hőmérséklet,

- ajánlások a szerszámok tisztításával és a hulladék megfelelő ártalmatlanításával kapcsolatban (a vízszennyezés korlátozása érdekében). Ezeket az ajánlásokat a szóban forgó terméktípushoz és az adott alkalmazási területhez igazítják, adott esetben pedig magyarázó ábrákat is alkalmazhatnak,

- ajánlások a termék tárolási feltételeivel kapcsolatban a csomagolás felnyitása után (a szilárd hulladék korlátozása érdekében), beleértve adott esetben a biztonsági előírásokat is,

- ajánlások a festőre vonatkozó, megelőző óvintézkedésekkel, különösen a zárt helyiségben végzett munkára és 2. osztályú vagy magasabb szárazanyag-tartalmú festékek használatára vonatkozó óvintézkedésekkel kapcsolatban. A következő szöveget (vagy egy ennek megfelelő szöveget) tüntetik fel a csomagoláson vagy a csomagoláshoz mellékelve:

"

A következő honlapon bővebb információt talál arra vonatkozóan, hogy miért kapta meg ez a termék a virág jelet: http://europa.eu.int/ecolabel.

"

Értékelés és ellenőrzés: A kérelemhez mellékelik a termék csomagolásának mintáját és az ehhez kapcsolódó nyilatkozatot arra vonatkozóan, hogy a termék megfelel e kritériumnak.

8. Az ökocímkén feltüntetett információk

Az ökocímke 2. rovata a következő szöveget tartalmazza:

"belső terekben jól alkalmazható

korlátozott veszélyesanyag-tartalom

alacsony oldószertartalom"

.

Értékelés és ellenőrzés: A kérelmező benyújtja a termék csomagolásának mintáját, amelyen látható a címke, továbbá egy nyilatkozatot arra vonatkozóan, hogy a termék megfelel e kritériumnak.

[1] HL L 200., 1999.7.30., 1. o.

--------------------------------------------------